# Американски военни бази в България

### от Уикипедия, свободната енциклопедия

Американските военни бази в България, официално наричани „военни съоръжения и обекти за съвместно ползване“, ще бъдат бази предоставени за обучаване на американски войници в България. Договорът за тях е за първоначален период от 10 години, като всяка от страните има право да прекрати неговото действие с едногодишно предизвестие.

## [редактиране] История

За разполагане на американски военни бази на територията на страната се говори от няколко години. На 24 март, 2006 г. официално е обявено че преговорите за базите са приключили и предстои ратифициране на договора от двете страни. Договорът е подписан на 28 април в София от държавния секретар на САЩ Кондолиза Райс и външния министър на България Ивайло Калфин. В деня на подписването от партия „Атака“ организират протестен митинг и шествие на което според някои източници присъстват „близо 2000 души“.

Споразумението е ратифицирано от българския парламент на 26 май 2006 г. с 155 гласа „за“ срещу 20 „против“. Костадин Паскалев, Андрей Пантев, Янаки Стоилов, Александър Паунов и Трифон Митев от „Коалиция за България“ гласуват против, както и депутатите от парламентарната група „Атака“. Очаква се американски военнослужещи да пристигнат в България най-рано през 2007 година.

## [редактиране] Базите

- полигона в Ново село - за обучение на сухопътни сили
- военновъздушната база в Безмер - за транспорт на сили и техники за обучение до Ново село
- военновъздушната база в Граф Игнатиево – за транспорт на сили и техника. Базата е по-далече от Безмер, но е в по-добро състояние за момента.
- складова база в Айтос - (досега използвана от българските въоръжени сили) ще бъде с поддържаща функция към полигона Ново село

## [редактиране] Друга информация

- Според договора на територията на България може да има до 2500 цивилни и военни по едно и също време, но тази численост може да бъде увеличавана с още 2500 души за срок от не повече от 90 дни. Според посланника на САЩ възможно е войниците да бъдат в България на ротационен принцип само за по няколко месеца, като при застъпване на отделните бригади в България може да има до 5 хиляди американски военни.

- При извършване на престъпления от американски военни САЩ получават правото да приложат своето право в случаите, в които това се налага. Същевременно България си запазва правото при всеки случай, по нейна преценка, от особена важност да поиска и безусловно да получи прилагането на своята юрисдикция, тоест въпросът да отиде в български съд

- Според статия във в. „Стандарт“, в замяна на сключването на договора от страна на България и съгласието за продължаване на българското военно присъствие в Ирак, САЩ обещават да окажат подкрепа за завръщане на съдените български медици от Либия и преодоляването на негативните настроения в Европейската комисия, които могат до доведат до отлагане на присъединяването на страната към Европейския съюз.

## [редактиране] Положителни мнения

Сред положителните за България страни на американските бази в страната ще са възможностите за съвместни учения на български и американски военни, както и финансови. Според посланик Байърли САЩ ще инвестират в инфраструктурата, в пътища и жп-линии и всичко останало, свързано със съоръженията за подготовка, като инвестициите ще бъдат в размер на десетки милиони долари. Освен това, в текста на споразумението се предвижда винаги, когато е възможно, да се използват български изпълнители и подизпълнители за подобряване на съоръженията, след конкурс за реализирането на тези дейности.

## [редактиране] Критики

Според някои хора като бившият главен прокурор на САЩ Рамзи Кларк, американски военни бази на българска територия могат да привлекат терористични атаки, да причинят екологични проблеми и да предизвикат насилие и бунтове сред местното население. Според него, както и според някои български граждани, за България е унизително да има чужди военни бази на нейна територия. (в. Новинар, 27 март, 2006 г.)

## [редактиране] Източници и други външни препратки

- Брифинг на посланика на САЩ в България и посланика на България в НАТО
- Споразумението публикувано във в. „Сега“
- Подписахме базите за 5 минути - статия във в. „Стандарт“ от 29 април 2006 г.
- Статия за протестния митинг на „Атака“ във в. „Сега“ от 27 април 2006 г.
- Безмер чака златен дъжд - статия във в. „Стандарт“ от 29 април 2006 г. - превод от „Интернешънъл хералд трибюн“, по информация от БТА.
- Парламентът: „Да“ на US базите - статия във в. „Стандарт“ от 27 Май 2006 г.

Взето от „http://bg.wikipedia.org../../../%D0%B0/%D0%BC/%D0%B5/%D0%90%D0%BC%D0%B5%D1%80%D0%B8%D0%BA%D0%B0%D0%BD%D1%81%D0%BA%D0%B8_%D0%B2%D0%BE%D0%B5%D0%BD%D0%BD%D0%B8_%D0%B1%D0%B0%D0%B7%D0%B8_%D0%B2_%D0%91%D1%8A%D0%BB%D0%B3%D0%B0%D1%80%D0%B8%D1%8F_d8ff.html“.

Категории: Политика на България

##### Views

- Статия
- Беседа
- Текуща версия

##### Търсене